Evanđelje po Mateju (Šarić)/Glava 19.
1 Kad je Isus bio svršio ove govore, diže se iz Galileje i pođe u područje Judeje, s onu stranu Jordana. 

2 Veliko mnoštvo naroda pošlo je za njim, i on ih je iscjeljivao ondje. 

3 Tada pristupiše k njemu farizeji, da ga kušaju. Oni zapitaše: "Je li dopušteno čovjeku pustiti ženu svoju iz kojeg mu drago razloga?" 

4 On im odgovori: "Nijeste li čitali, da je Stvoritelj u početku stvorio čovjeka kao muža i ženu i rekao: 

5 Zato će muž ostaviti oca i majku i prionuti za ženu svoju i dvoje će biti jedno tijelo? 

6 Oni dakle nijesu više dvoje nego jedno tijelo. I što je Bog svezao, ne smije čovjek rastavljati." 

7 Oni mu odgovoriše "A zašto je Mojsije zapovjedio, da se dadne ženi knjiga raspusna, i da se tada pusti?" 

8 On im reče: "Mojsije je dopustio vama samo zbog tvrdoće srca vašega da puštate svoje žene; iz početka nije bilo tako. 

9 Ali vam ja kažem: "Tko pusti svoju ženu - osim zbog preljube - i oženi se drugom, čini preljubu. I tko uzme puštenicu, čini preljubu." 

10 Tada mu rekoše učenici: "Ako je to tako između muža i žene, onda nije probitačno ženiti se" 

11 On im reče: "Ne shvaćaju to svi, nego samo oni, kojima je dano. 

12 Ima ljudi, koji su od krila majčina nesposobni za ženidbu; ima takvih, koji su od ljudi učinjeni nesposobnima; i ima takvih, koji sebe same čine nesposobnima za ženidbu, zbog kraljevstva nebeskoga. Tko može shvatiti, neka shvati!" 

13 Tada mu donesoše djecu, da metne ruke na njih i da se pomoli. Ali su učenici odbijali ljude. 

14 A Isus reče: "Pustite djecu, neka dođu k meni, i ne branite im; jer je takvih kraljevstvo nebesko." 

15 Tada metnu na njih ruke i otide dalje. 

16 I gle, tada pristupi jedan k njemu i zapita: "Učitelju, što dobra moram činiti, da postignem život vječni?" 

17 On mu odgovori: "Što me pitaš za dobro? Samo je jedan dobar. A ako hoćeš ući u život, drži zapovijedi!" 

18 Upita ga: "Koje?" Isus odgovori: "Ne ubijaj! Ne čini preljube! Ne kradi! Ne svjedoči lažno! 

19 Poštuj oca i majku, i ljubi bližnjega svojega kao samog sebe!" 

20 Mladić mu odgovori: "Sve san to držao. Što mi još fali?" 

21 Isus mu odgovori: "Ako hoćeš biti savršen, idi prodaj što imaš, i daj utržak siromašnima, i imat ćeš blago na nebu. Onda dođi i idi za mnom!" 

22 Na ove riječi otide mladić žalostan; jer je posjedovao mnoga dobra. 

23 Tada reče Isus učenicima svojim: "Zaista, kažem vam: "Bogataš će teško ući u kraljevstvo nebesko. 

24 Još vam jedanput kažem: "Lakše ide deva kroz iglene uši, negoli bogataš u kraljevstvo Božje." 

25 Kad to čuše učenici, posve se smetoše i upitaše: "Tko se onda može spasiti?" 

26 A Isus ih pogleda i reče Im: "Ljudima je to nemoguće, a Bogu je sve moguće." 

27 Tada progovori Petar i reče mu: "Mi smo sve ostavili i pošli smo za tobom. Što će nam za to dopasti?" 

28 Isus im reče: "Zaista, kažem vam: "Vi, koji pođoste za mnom, kod obnove svijeta kad Sin čovječji sjedne na prijestolje slave svoje, isto ćete tako sjesti na dvanaest prijestolja i suditi dvanaest plemena Izraelovih. 

29 Jest, svaki, koji ostavi kuću, brata, sestru, oca, majku, dijete i polje zbog imena mojega, primit će stostruko za to i baštinit će život vječni. 

30 Mnogi, koji su prvi, bit će posljednji, i mnogi, koji su posljednji, bit će prvi. 

Evanđelje po Mateju (Šarić)